We Worklecach nowy hort „K wódnemu mužej“ swjatočnje přepodali
Worklecy (SN/MWj). Ze spočatkom noweho šulskeho lěta budźe wjace hač 120 dźěći Worklečanskeje zakładneje šule nowy hort „K wódnemu mužej“ wopytać. Twar na sewjernej kromje šulskeho areala su wčera popołdnju swjatočnje poswjećili a přepodali. Pod serbskim a němskim napisom kaž tež wobrazom wódneho muža dźěći z kubłarkami mjez druhim zaspěwachu, zo su Worklecy najrjeńše městno w jich domiznje. K tomu mějachu tež wšu přičinu, přetož nowy hort skića najlěpše wuměnjenja za zaběru a zabawu po šuli.
Runje před 16 měsacami su po jutrach 2019 hłubokotwarske dźěła zahajili, rjekny wjesnjanosta Franc Brusk (CDU) w swojej narěči. Tehdy hišće nichtó na to njemysleše, zo móhła koronowa pandemija lěto pozdźišo wšo komplikować. Najebać to wostachu w financnym ramiku 1,8 milionow eurow a tež w časowym planje. Z nowotwara njeprofituja jeno dźěći ze swojimi kubłarkami. Wyša šula je nětko rumnosć wróćenu dóstała, w kotrejž bě do toho hort zaměstnjeny. Dalše rumnosće je wona zakładnej šuli wotedała, praji nawoda Křesćan Korjeńk.
szl_Latn szl_Latn szl_Latn